“Татарстан” радиосында өр-яңа “Яшьлек сәхнәсе” проекты эшли башлады

	Нинди генә авыр вакытларда да татар телен театр сәнгате саклап калган. Театрга килеп тамашачы саф татар сөйләмен ишеткән, күңеленә якын аһәңнәрне тойган, үз тарихын барлаган, киләчәген күзаллаган. Театрда эшләүче актерлар һәрвакыт үзләренең туган тел сагында торучылар икәнен аңлап иҗат иттеләр.	 Соңгы елларда республикабыз театрларында талантлы, креатив һәм инициативалы яшь актерлар буыны үсеп җитте. Бүген дә театрга килгән яшь актерлар шушы изге миссияне аңлап эш итәләр. «Татарстан» дәүләт телерадиокомпаниясенең радио дулкыннарында өр-яңа проект эшли башлады.

ТР Президенты каршындагы Татар телен саклау һәм үстерү мәсьәләләре комиссиясе ярдәме белән гамәлгә ашырыла торган «Яшьлек сәхнәсе» проекты, беренче чиратта, яшь артистларны халыкка танытуны күздә тота.

Тапшыруның беренче кунаклары – Галиәсгар Камал исемендәге Татар дәүләт Академия театры артисты Ришат Әхмәдуллин, Г.Кариев исемендәге Казан Татар Дәүләт яшь тамашачы театрыннан яшь гаилә – Рузанна һәм Илназ Хәбибуллиннар.

Алар белән әңгәмәләрне радионың Вконтактедагы битенә (https://vk.com/radiotatarstana) кереп тыңлый аласыз. Яңа тапшырулар исә радио эфирына (https://trt-tv.ru/tat/radio-tatarstana) һәр шимбә 13.10 сәгатьтә чыга. 
	---	
Татар телен һәм ТР яшәүче халыклар вәкилләренеңтуган телләрен саклау, үстерү мәсьәләләре комиссиясе

	№ --- | 03.04.2021	


